

Φαρμακογενετική μελέτη γονιδίων του μονοπατιού της IL6 κατά τη χορήγηση σύγχρονων θεραπευτικών προσεγγίσεων σε ασθενείς με ατοπική δερματίτιδα

Εισαγωγή
Η ατοπική δερματίτιδα (ΑΔ), γνωστή ως ατοπικό έκζεμα, είναι μια χρόνια φλεγμονώδης δερματοπάθεια που επηρεάζει περίπου το 10-20% των παιδιών και το 1-3% των ενηλίκων παγκοσμίως (Lunjani N. et al. 2024). Η παθογένεση της συμπεριλαμβάνει τη σύνθετη αλληλεπίδραση μεταξύ γενετικών και περιβαλλοντικών παραγόντων, τη βλάβη του επιδερμικού φραγμού και τη δυσλειτουργία του ανοσοποιητικού συστήματος, οδηγώντας σε αυξημένη παραγωγή κυτταροκινών και παρατεταμένη φλεγμονή (Li H. et al. 2021). Μια από τις βασικές οδούς που εμπλέκονται σε αυτή τη διαδικασία είναι η οδός σηματοδότησης JAK/STAT, η οποία μεσολαβεί στη μετάδοση σημάτων από πολλαπλές προφλεγμονώδεις κυτταροκίνες, συμπεριλαμβανομένης της ιντερλευκίνης-6 (IL-6) (Huang I.-H. et a. 2022). Στο πλαίσιο αυτής της οδού, η κινάση JAK1 χρησιμεύει ως ένας σημαντικός ενεργοποιητής της σηματοδότησης, ενώ το TRAF3 λειτουργεί ως αρνητικός ρυθμιστής μέσω της αλληλεπίδρασής του με τη φωσφατάση PTPN22. Επιπλέον, ο υποδοχέας IL-6 (IL6R) διαδραματίζει κρίσιμο ρόλο στη ρύθμιση της ενεργοποίησης του STAT3 μεταγραφικού παράγοντα και των επακόλουθων ανοσολογικών αποκρίσεων (Lin W.W. et al. 2015). Οι σύγχρονες θεραπευτικές προσεγγίσεις για την AΔ, όπως ο αναστολέας JAK upadacitinib και το μονοκλωνικό αντίσωμα dupilumab συμβάλλουν στον έλεγχο της φλεγμονής μέσω της στόχευσης διαφορετικών μορίων που εμπλέκονται στις φλεγμονώδεις σηματοδοτικές οδούς (Lee H.W. et al. 2025). Λόγω της ποικιλομορφίας που εμφανίζουν οι ασθενείς στην ανταπόκριση στις σύγχρονες θεραπείες, στα πλαίσια της εξατομικευμένης ιατρικής, η φαρμακογενετική αποτελεί ένα απαραίτητο εργαλείο για τον εντοπισμό γενετικών παραγόντων οι οποίοι επηρεάζουν την απόκριση των ασθενών στη θεραπεία (Mroziewicz M. & Tyndale R.F. 2010). Σκοπός της παρούσας μελέτης ήταν η διερεύνηση της φαρμακογενετικής συσχέτισης τριών γενετικών παραλλαγών, JAK1 rs278081, TRAF3 rs12147254 και IL6R rs8192284, με την ανταπόκριση στη θεραπεία σε Έλληνες ασθενείς με ατοπική δερματίτιδα που λαμβάνουν σύγχρονες θεραπευτικές προσεγγίσεις.

Μέθοδοι
Για τον σκοπό αυτό, συλλέχθηκαν δείγματα περιφερικού αίματος από 43 Έλληνες ασθενείς με ΑΔ στους οποίους χορηγήθηκε θεραπεία με βιολογικούς παράγοντες (dupilumab), JAK  αναστολείς (abrocitinib, baricitinib, upadacitinib) και τοπικά κορτικοστεροειδή Η απομόνωση του γονιδιωματικού DNA των ασθενών πραγματοποιήθηκε με τη χρήση καθιερωμένων μεθοδολογιών, ενώ η βαρύτητα της νόσου αξιολογήθηκε μετά από 4 μήνες θεραπείας με τη χρήση του δείκτη Eczema Area and Severity Index (EASI). Ο προσδιορισμός των γονοτύπων των ασθενών πραγματοποιήθηκε με τη μέθοδο PCR-RFLP (Polymerase Chain Reaction–Restriction Fragment Length Polymorphism), χρησιμοποιώντας τα κατάλληλα περιοριστικά ένζυμα SmlI, BssSI και HindIII, αντίστοιχα. Τέλος, πραγματοποιήθηκε στατιστική ανάλυση με σκοπό τη διερεύνηση πιθανών συσχετίσεων μεταξύ κάθε γενετικής παραλλαγής και της θεραπευτικής ανταπόκρισης των ασθενών. 

Αποτελέσματα
Τα αποτελέσματα έδειξαν ότι  σε επίπεδο συνολικής ομάδας, δεν ανιχνεύθηκε κάποια στατιστικά ισχυρή συσχέτιση μεταξύ των υπό μελέτη πολυμορφισμών με την ανταπόκριση στη θεραπεία. Ωστόσο, οι στρωματοποιημένες αναλύσεις αποκάλυψαν μια σημαντική συσχέτιση μεταξύ του σπάνιου C αλληλομόρφου του IL6R rs2228145 και μειωμένης ανταπόκρισης στη θεραπεία στους ασθενείς που λάμβαναν upadacitinib κατά 30,7% (β = −30.7 ± 5, p-value = 0.026).

Συμπεράσματα
Παρά το περιορισμένο μέγεθος του δείγματος, τα ευρήματα της παρούσας μελέτης αναδεικνύουν την πιθανή συσχέτιση της γενετικής παραλλαγής IL6R rs2228145 με τη θεραπευτική ανταπόκριση, υποδεικνύοντας τη δυνητική της αξιοποίηση ως προγνωστικού δείκτη. Ωστόσο, απαιτείται η επιβεβαίωση των ευρημάτων σε μεγαλύτερες κλινικές ομάδες, προκειμένου να αποσαφηνιστεί εάν ο πολυμορφισμός IL6R rs2228145 μπορεί να αποτελέσει αξιόπιστο βιοδείκτη πρόβλεψης της θεραπευτικής ανταπόκρισης, συμβάλλοντας μελλοντικά στην ανάπτυξη εξατομικευμένων θεραπευτικών προσεγγίσεων.

